Πανεπιστήμιο της Κοΐμπρα

Το Πανεπιστήμιο της Κοΐμπρα (UC; πορτογαλικά: Universidade de Coimbra‎‎) είναι ένα πορτογαλικό δημόσιο πανεπιστήμιο στην πόλη Κοΐμπρα της Πορτογαλίας. Αρχικά, ιδρύθηκε στη Λισαβόνα το 1290, ενώ μετακινήθηκε μόνιμα στην Κοΐμπρα το 1537. Το πανεπιστήμιο είναι ένα από τα παλαιότερα πανεπιστήμια σε συνεχή λειτουργία στον κόσμο, το παλαιότερο στην Πορτογαλία, διαδραματίζοντας σημαντικό ρόλο στην ανάπτυξη της τριτοβάθμιας εκπαίδευσης στον πορτογαλόφωνο κόσμο. Το 2013, η UNESCO κήρυξε το πανεπιστήμιο ως Μνημείο Παγκόσμιας Πολιτιστικής Κληρονομιάς, υπογραμμίζοντας την αρχιτεκτονική, τον μοναδικό πολιτισμό και τις παραδόσεις, καθώς και τον ιστορικό του ρόλο. Σήμερα, το πανεπιστήμιο είναι οργανωμένο σε οκτώ σχολές, δίνοντας πτυχίο (licenciado), μεταπτυχιακό (mestre) και διδακτορικό (doutor) σε όλους σχεδόν τους σημαντικούς τομείς. Δίνει το όνομά του στον Όμιλο Coimbra των ευρωπαϊκών ερευνητικών πανεπιστημίων που ιδρύθηκε το 1985, του οποίου ήταν ιδρυτικό μέλος. Με τη συμμετοχή περισσότερων από 20.000 φοιτητών, πάνω από το 15% των οποίων είναι διεθνείς, είναι ένα από τα πιο κοσμοπολίτικα πανεπιστήμια της Πορτογαλίας. Οι απόφοιτοι της Κοΐμπρα ανά τους αιώνες περιλαμβάνουν τον εθνικό ποιητή της Πορτογαλίας Λουίς ντε Καμόες, τον μαθηματικό Πέδρο Νούνες , πολλούς πολιτικούς, πρωθυπουργούς και προέδρους της Πορτογαλίας και τον βραβευμένο με Νόμπελ Αντόνιο Έγκα Μονίζ. Πολιτισμός και παραδόσεις Οι ακαδημαϊκές παραδόσεις και τα ιδρύματα του πανεπιστημίου χρωματίζουν τη ζωή της πόλης. Οι παλιές "Δημοκρατίες" (αυτόνομες φοιτητικές εστίες), καθώς και ορισμένες παραδοσιακές γιορτές, διατηρούνται ακόμη, με κυριότερη την "Queima das Fitas" (γιορτή για το τέλος της αποφοίτησης, που συμβολίζεται με το κάψιμο των κορδελών με τα χρώματα καθεμιάς από τις οκτώ σχολές), αλλά και τη συχνή χρήση παραδοσιακών ενδυμασιών, το "Fado de Coimbra" (τραγούδι σε οργανωμένες παραστάσεις, αντί για τις παραδοσιακές καντάδες του δρόμου) και τις ακαδημαϊκές τελετές (συγκεκριμένα η απονομή διδακτορικών τίτλων). Τα επίσημα χρώματα των σχολών του Πανεπιστημίου της Κοΐμπρα είναι τα εξής: Νομική Σχολή: Κόκκινο Ιατρική Σχολή: Κίτρινο Σχολή Ανθρωπιστικών Επιστημών: Σκούρο μπλε Σχολή Επιστημών & Τεχνολογίας: Ανοιχτό μπλε Σχολή Φαρμακευτικής: Μωβ Σχολή Οικονομικών Επιστημών: Κόκκινο και Λευκό Σχολή Ψυχολογίας & Επιστημών της Αγωγής: Πορτοκαλί Σχολή Αθλητικών Επιστημών & Φυσικής Αγωγής: Καφέ Τα χρώματα αυτά χρησιμοποιούνται στη σφραγίδα του ιδρύματος και σε άλλα σύμβολα κάθε σχολής, στις πανεπιστημιακές τελετές απονομής διδακτορικών τίτλων και χρησιμοποιούνται επίσης από τους φοιτητές στις κορδέλες τους που σχετίζονται με τις ακαδημαϊκές παραδόσεις (βλ. Queima das Fitas). Το χρώμα της σφραγίδας του πανεπιστημίου και του γραφείου του πρύτανη, που αντιπροσωπεύει ολόκληρο το ίδρυμα στο σύνολό του, είναι σκούρο πράσινο. Η σημαία του Πανεπιστημίου της Κοΐμπρα (λευκή σημαία με τη σκουροπράσινη σφραγίδα στη μέση) υψώνεται πάντα, πάνω από την κορυφή του παλιού πανεπιστημιακού πύργου, την 1η Μαρτίου, που είναι η ημέρα του πανεπιστημίου, αποτελώντας αφορμή για μια εβδομάδα συζητήσεων, συνεδρίων, εργαστηρίων και ειδικών εκδηλώσεων που σχετίζονται με πολλαπλές πτυχές του ιδρύματος. Το κάψιμο των κορδέλων Η Queima das Fitas (κάψιμο των κορδελών) της Κοΐμπρα, η παλαιότερη και διασημότερη στη χώρα, διοργανώνεται από μια επιτροπή φοιτητών που αποτελείται από μέλη της φοιτητικής ένωσης του Πανεπιστημίου της Κοΐμπρα, της Ακαδημαϊκής Ένωσης της Κοΐμπρα. Γιορτάζοντας το τέλος των μαθημάτων αποφοίτησης, που συμβολίζεται με το τελετουργικό κάψιμο των κορδελών που αντιπροσωπεύουν κάθε σχολή, λαμβάνει χώρα στο δεύτερο εξάμηνο (πρώτο Σαββατοκύριακο του Μαΐου) και συγκαταλέγεται μεταξύ των μεγαλύτερων φοιτητικών εορτασμών στην Ευρώπη. Διαρκεί 8 ημέρες, μία ημέρα για κάθε σχολή, ενώ κατά τη διάρκεια αυτής της περιόδου, πραγματοποιείται μια σειρά συναυλιών και παραστάσεων, μετατρέποντας την Κοΐμπρα σε μια πόλη, γεμάτη ζωντάνια. Παραπομπές Εξωτερικοί σύνδεσμοι Coimbra University (Αγγλικά) Universidade de Coimbra (Πορτογαλικά)